ORDE do 16 de xuño de 2017 pola que se establecen os servizos mínimos durante a folga convocada no sector de transporte de viaxeiros en autobús por estrada polos sindicatos UGT, CC OO e CIG.
Consellería de Infraestruturas e Vivenda — III. Outras disposicións — 19/06/2017

O exercicio da folga por parte dos traballadores para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, no cal se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto de dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan representan un carácter esencial para a cidadanía en canto que supoñen unha ferramenta básica para o exercicio doutros dereitos como os de libre circulación dentro do territorio nacional (artigo 19 da Constitución), á educación (artigo 27) e ao traballo (artigo 35). Desta maneira, a garantía dunha mínima mobilidade da cidadanía durante a xornada de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
Os sindicatos Unión Xeral de Traballadores (UGT), Comisións Obreiras (CC OO) e Confederación Intersindical Galega (CIG) comunicaron a convocatoria de folga no sector de transporte de viaxeiros en autobús por estrada na Comunidade Autónoma de Galicia para todos os martes e mércores entre as 0.00 e as 24.00 horas con carácter indefinido, a partir das 0.00 horas do 20 de xuño de 2017. A folga afectará todos os centros de traballo e todos os traballadores e traballadoras de todas as empresas ás cales lles sexan de aplicación os convenios colectivos provinciais de transporte de viaxeiros en autobús por estrada das provincias da Coruña, Lugo, Ourense e Pontevedra.
Así pois, a concreción dos servizos mínimos que se deben observar durante as xornadas de folga debe efectuarse, e así se fai nesta orde, tomando en consideración a posible afección que a tipoloxía da convocatoria representa naqueles outros dereitos afectados. Nese sentido, e de conformidade co Decreto 61/1985, do 18 de abril, deben configurarse uns servizos mínimos que permitan compaxinar o dereito á folga do persoal traballador co mantemento dos servizos esenciais.
Na súa virtude, por proposta da Dirección Xeral de Mobilidade e oído o Comité de Folga,
Artigo único. Servizos mínimos
Durante a folga convocada polos sindicatos Unión Xeral de Traballadores (UGT), Comisións Obreiras (CC OO) e Confederación Intersindical Galega (CIG) no sector de transporte de viaxeiros en autobús por estrada na Comunidade Autónoma de Galicia para todos os martes e mércores entre as 0.00 e as 24.00 horas con carácter indefinido, a partir das 0.00 horas do 20 de xuño de 2017 terán a consideración de servizos mínimos os que se relacionan a seguir:
a) Contratos de servizo público de transporte regular de persoas viaxeiras:
b) Servizos regulares de uso especial para transporte de escolares:
Manteranse como esenciais os servizos de entrada aos centros desde ás 7.30 ata as 10.30 horas e os de saída desde das 13.30 ás 19.00 horas nos itinerarios de transporte escolar de estudantes de niveis de ensino obrigatorio, cuxa lonxitude total sexa superior a 4 km.
Para os servizos de transporte a alumnado de centros de educación especial considéranse esenciais todos os itinerarios existentes nos horarios habituais.
c) Servizos regulares de uso especial para transporte de persoas traballadoras:
Co fin de garantir o acceso e a saída dos postos de traballo naqueles servizos de carácter interurbano en que a ausencia dunha previsión mínima crebaría toda posibilidade de acceso ao traballo, establécense como mínimos todos os servizos nas expedicións anteriores ás 9.00 horas e posteriores ás 18.00 horas.
Disposición derradeira única. Entrada en vigor
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de xuño de 2017